Hennalan Ku Klux Klan -kaapumiehen tutkinta jatkuu edelleen

Eeva Ristkari

Hämeen poliisi jatkaa tutkintaa viime syksyn tapahtumista Lahden Hennalan vastaanottokeskuksen edustalla. Tutkinnassa on epäily, että toimittajana paikalla ollut henkilö olisi yllyttänyt Ku Klux Klan -asuun pukeutunutta miestä pitämään kuvassa Suomen lippua kädessä.

Rikosepäily tuli ilmi poliisitutkinnassa huhtikuun lopussa.

- Rikokseen yllyttämisen tutkinnassa on edetty, mutta tutkinta jatkuu edelleen, kertoo tutkinnanjohtaja rikoskomisario Jari Kiiskinen.

Jos rikoksesta löytyy näyttöä, rangaistuksena yllytyksestä Suomen lipun häpäisemiseen voidaan tuomita sakkoja.

Valkoiseen kaapuun pukeutunutta nuorta miestä on epäilty tapauksen vuoksi Suomen lipun häpäisystä, laittomasta naamioitumisesta ja julkisesta kehottamisesta rikokseen. Parikymppinen epäilty on kuvaillut pukeutumistaan tyhmäksi päähänpistoksi.

Poliisin mukaan hänellä ei ollut Ku Klux Klan -asua enää silloin, kun turvapaikanhakijoita kuljettanut bussi tuli paikalle.

Miestä ei epäillä kivien heittelystä tai ilotulitteiden ampumisesta. Kivien heittelijät ja ilotulitteiden ampujat eivät ole selvinneet tutkinnassa.